ΓΡΑΠΤΗ ΕΡΩΤΗΣΗ E-3491/97 υποβολή: Jaak Vandemeulebroucke (ARE) προς την Επιτροπή (3 Νοεμβρίου 1997)

Θέμα: Μεταφορά φλαμανδικών επιχειρήσεων στο Henegouwen και στη βόρειο Γαλλία

Τόσο οι περιφέρειες της βόρειας Γαλλίας Lens και Rijsel, όσο και η βελγική περιφέρεια Henegouwen επιδοτούνται από το Ταμείο Συνοχής ενώ αντιθέτως αυτό δεν συμβαίνει για την συνορεύουσα με αυτές φλαμανδική περιφέρεια της Δυτικής Φλάνδρας. Επιπλέον, οι περιβαλλοντικοί κανόνες που ισχύουν στη βόρειο Γαλλία και το Henegouwen δεν είναι τόσο αυστηροί όσο στη Φλανδρα.Αυτό έχει κατά κανόνα ως αποτέλεσμα να μεταφέρουν διάφορες επιχειρήσεις τις εγκαταστάσεις τους από τα νότια της Δυτικής Φλάνδρας στις πιό επικερδείς γειτονικές περιφέρειες όπου εξάλλου δεν χρειάζεται να τηρούν κατά γράμμα τα οικολογικά μέτρα. Η ειρωνία του πράγματος θέλει να επιβαρύνεται η Φλανδρα με μεγάλο μέρος της ρύπανσης που προκαλούν οι εν λόγω βιομηχανίες στον ποταμό de Leie.

Γνωρίζει η Επιτροπή ότι κατ' αυτόν τον τρόπο η επιδότησή της διαφεύγει του στόχου της;Εξάλλου δημιουργείται μεγάλος αριθμός των νέων θέσεων εργασίας στην επιδοτούμενη περιφέρεια εις βάρος θέσεων εργασίας στη Φλάνδρα. Πώς θα αντιμετωπίσει την κατάσταση αυτή η Επιτροπή χωρίς να θιγούν οι επιδοτήσεις προς τη βόρειο Γαλλία και το Henegouwen;

Έχει συγκεκριμένα σχέδια η Επιτροπή ώστε να ισχύουν για όλη την Ένωση οι ίδιοι περιβαλλοντικοί κανόνες;Πάντως, έτσι όπως είναι σήμερα η κατάσταση, φαίνεται ότι οι περιφέρειες που τηρούν αυστηρούς περιβαλλοντικούς κανόνες στην πράξη ζημιώνονται.

Απάντηση της κ. Wulf-Mathies εξ ονόματος της Επιτροπής (23 Δεκεμβρίου 1997)

Στο πλαίσιο της συγχρηματοδότησης προγραμμάτων από τα Διαρθρωτικά Ταμεία, η αρμοδιότητα της επιλογής των έργων ανήκει, σύμφωνα με την αρχή της επικουρικότητας, στις διαχειρίστριες αρχές, οι οποίες θεωρούνται αρμόδιες για την υλοποίηση των εν λόγω προγραμμάτων στο πλαίσιο της εταιρικής σχέσης. Ωστόσο, σύμφωνα με τις διατάξεις σχετικά με την υλοποίηση προγραμμάτων που αφορούν στην εφαρμογή των πολιτικών της Ευρωπαϊκής Ένωσης, είναι προφανές ότι οι ανωτέρω επιλογές πρέπει να συνάδουν, κατά κύριο λόγο, προς την περιβαλλοντική πολιτική και την πολιτική ανταγωνισμού της ΕΕ.

Εξάλλου, η Επιτροπή εξετάζει, επί του παρόντος, ζητήματα όπως αυτό των μετεγκαταστάσεων και των Διαρθρωτικών Ταμείων, με απώτερο σκοπό τη βελτίωση της ισχύουσας διάταξης για τις κρατικές ενισχύσεις με περιφερειακή σκοπιμότητα. Οι τρέχουσες εργασίες, όσον αφορά την αναθεώρηση των ανώτατων ορίων των ενισχύσεων, τη διαμόρφωση των δεικτών, και την εισαγωγή ρήτρας σχετικής με τη φιλικότητα των επενδύσεων προς το περιβάλλον, αποβλέπουν στην αποφυγή ενδεχόμενης κατάχρησης της κρατικής βοήθειας από τις δικαιούχες εταιρίες, καθώς και στη συγκέντρωση των πιστώσεων του προϋπολογισμού στις λιγότερο ευνοημένες περιοχές.

Επιπλέον, η Επιτροπή επισημαίνει ότι, δυνάμει του άρθρου 130Σ της Συνθήκης περί Ιδρύσεως της Ευρωπαϊκής Κοινότητας, τα κράτη μέλη έχουν το δικαίωμα να θεσπίζουν μέτρα ενισχυμένης προστασίας για το περιβάλλον. Επομένως, δεν μπορεί να εξασφαλισθεί απόλυτη συμφωνία προς τα περιβαλλοντικά πρότυπα. Ωστόσο, η Επιτροπή εφιστά την προσοχή στην πρόταση οδηγίας του Συμβουλίου περί θεσπίσεως πλαισίου κοινοτικής δράσης στο πεδίο της πολιτικής υδάτων ((ΕΕ C της 17.06.1997 )), η οποία προβλέπει τη διεύρυνση των διατάξεων για την προστασία των υδάτων σε όλα τα υδατικά συστήματα, καθώς και την εξασφάλιση της ποιότητας όλων των υδατικών συστημάτων του ευρωπαϊκού χώρου από οικολογική και χημική άποψη, και η οποία ζητά από τα κράτη μέλη να αναπτύξουν προγράμματα μέτρων προς αυτό το σκοπό, εντός του χρονοδιαγράμματος που προβλέπει η εν λόγω οδηγία. Η πρόταση αυτή θα αποτελέσει ένα σημαντικό βήμα προόδου για την εναρμόνιση των ευρωπαϊκών περιβαλλοντικών στόχων.